純陽洞讀書和中山陳禮郎韻
作者：蒲壽宬
朝代：宋

paragraphs: 弄珠寄南海，移文譏北山。
出處雖異位，夢覺同一闗。
純陽有真境，古洞扄林端。
絕頂象緯逼，六月天氣寒。
道人討幽勝，誅茆謀盖棺。
緣深野鷄狎，供罷齋魚閒。
斗軒適容膝，點勘酬鈆丹。
理義貴自得，神仙諒非難。
嗟我久荒索，摧心罹棘艱。
羞羡鶴俯仰，空悲馬班桓。
終南在何許，得去何須還。